**ZAŠTITA TRADICIONALNIH PROIZVODA - EUROPSKE OZNAKE KVALITETE (ZAŠTIĆENA OZNAKA IZVORNOSTI, ZAŠTIĆENA OZNAKA ZEMLJOPISNOG PODRIJETLA I ZAJAMČENO TRADICIONALNI SPECIJALITET**

**Najčešće postavljana pitanja i odgovori**

* **Zaštićena oznaka izvornosti, zaštićena oznaka zemljopisnog podrijetla i zajamčeno tradicionalni specijalitet- koja je razlika?**

Zaštićena oznaka izvornosti i zaštićena oznaka zemljopisnog podrijetla su zemljopisne oznake. Koriste se za označavanje proizvoda koji ima snažnu poveznicu sa određenim područjem odn. čija posebnost i kvaliteta je temeljena upravo na prirodnim ili ljudskim čimbenicima karakterističnim za određeno zemljopisno područje. Razlika između ove dvije oznake je u tome što zaštićena oznaka izvornosti jamči proizvod proizveden u cijelosti u određenom području, dok je kod proizvoda označenih oznakom zemljopisnog podrijetla osigurano da se barem jedna i to ona ključna faza u proizvodnji odvijala na tom području.

Za oznaku zajamčeno tradicionalnog specijaliteta specifično je to da ona ne znači nužno da proizvod potječe iz nekog određenog područja već da je proizveden po tradicionalnoj recepturi ili metodi proizvodnje karakterističnoj za neko određeno područje.

* **Postoji li neki preduvjet koji mora biti ispunjen da bi se naziv proizvoda mogao zaštititi?**

Postoji. Prvi preduvjet za pokretanje postupka zaštite naziva je da se naziv koji se želi zaštititi, zaista koristi u trgovini i govoru. Ovaj sustav zaštite namijenjen je zaštiti tradicionalnih proizvoda stoga je također preduvjet i upravo ta tradicionalnost naziva. Budući da je namjera sustava zaštiti proizvođača od nelojalne konkurencije odnosno zaštititi ugled naziva proizvoda, proizvođači koji pokreću postupak zaštite moraju dokazati da se taj naziv koristi sada ali isto tako i da se naziv i prije tradicionalno koristio za označavanje tog proizvoda.

* **Tko može pokrenuti postupak zaštite naziva?**

Postupak zaštite naziva može pokrenuti samo skupina proizvođača u kojoj najmanje polovinu članova sačinjavaju registrirani proizvođači tog proizvoda, upisani u odgovarajuće upisnike subjekata i objekata u poslovanju s hranom ili druge odgovarajuće upisnike koje vode nadležna tijela.

Iznimno, zahtjev može podnijeti pojedinac, pod uvjetom da dokaže kako je jedini proizvođač koji želi podnijeti zahtjev za zaštitu te da, u slučaju zaštićenih oznaka izvornosti i zaštićenih oznaka zemljopisnog podrijetla, zemljopisno područje proizvodnje proizvoda ima karakteristike koje se znatno razlikuju od onih susjednih područja ili su svojstva proizvoda različita od onih proizvedenih u susjednim područjima.

* **Kako ide sam postupak zaštite naziva proizvoda?**

Postupak zaštite provodi se prvo na nacionalnoj razini i provodi ga Ministarstvo poljoprivrede, a po završetku postupka naziv proizvoda zaštićen je na području Republike Hrvatske. Nakon toga Europskoj komisiji prosljeđuje se zahtjev za registraciju zaštićenog naziva, a postupak završava upisom naziva u registar zaštićenih oznaka izvornosti, zaštićenih oznaka zemljopisnog podrijetla ili zajamčeno tradicionalnih specijaliteta čime je naziv zaštićen na području cijele Europske unije.

* **Što znači kada kažemo da je primjerice „Dalmatinski pršut“ zaštićen?**

To znači da sam naziv „Dalmatinski pršut“ koji će biti istaknut na proizvodu smiju koristiti samo oni proizvođači koji su proizvod proizveli prema službenoj specifikaciji proizvoda „Dalmatinski pršut“ te da za taj proizvod imaju valjani certifikat odnosno potvrdu o sukladnosti sa specifikacijom izdanu od strane ovlaštenog kontrolnog tijela.

* **Od čega je proizvod zaštićen?**

Donošenjem Rješenja o prijelaznoj nacionalnoj zaštiti, naziv proizvoda postaje zaštićen od bilo kakvog izravnog ili neizravnog komercijalnog korištenja naziva, bilo kakve zlouporabe, oponašanja ili podsjećanja, ili bilo koje druge prakse koja može potrošača dovesti u zabludu u vezi proizvoda. Za zlouporabu naziva i kršenje odredbi vezanih za zaštitu predviđene su novčane kazne.

* **Tko sve može koristi zaštićeni naziv za označavanje proizvoda?**

Zaštićeni naziv može koristiti bilo koji proizvođač koji je ispunio sve zahtjeve propisane službenom Specifikacijom proizvoda, a što uključuje, između ostalog, zemljopisno područje proizvodnje, metode proizvodnje, glavne karakteristike gotovog proizvoda kao npr. njegovog oblika i dimenzija ili karakterističnih senzorskih svojstava. Isto tako on mora posjedovati i valjanu potvrdu o sukladnosti proizvoda sa specifikacijom odnosno certifikat izdan od strane ovlaštenog kontrolnog tijela.

* **Da li su Specifikacije proizvoda javno dostupni dokumenti i gdje se mogu pronaći?**

Specifikacije proizvoda javno su dostupni dokumenti i nalaze se na mrežnim stranicama Ministarstva poljoprivrede u rubrici *Zaštita proizvoda /* Također, uz svaki navedeni zaštićeni naziv proizvoda, a koji je dostupan u istim rubrikama pod nazivom *Zaštićena oznaka izvornosti* ili *Zaštićena oznaka zemljopisnog podrijetla* ili *Zajamčeno tradicionalni specijalitet*, nalazi se važeća Specifikacija proizvoda.

* **Kako će proizvođač zainteresiran za certifikaciju proizvoda znati kako stupiti u kontakt sa ovlaštenim kontrolnim tijelima?**

Podaci o ovlaštenim kontrolnim tijelima nalaze se na mrežnim stranicama Ministarstva poljoprivrede u rubrici *Istaknute teme / Hrana / Oznake kvalitete / ZOI/ZOZP/ZTS poljoprivrednih i prehrambenih proizvoda / Ovlaštena kontrolna tijela* ili na naslovnici u rubrici *Zaštita proizvoda / Ovlaštena kontrolna tijela.* Također, uz svaki navedeni zaštićeni naziv proizvoda, a koji je dostupan u istim rubrikama pod nazivom *Zaštićena oznaka izvornosti* ili *Zaštićena oznaka zemljopisnog podrijetla* ili *Zajamčeno tradicionalni specijalitet*, nalazi se podatak o ovlaštenom kontrolnom tijelu koje trenutno obavlja certifikaciju tog proizvoda. Međutim, svaki zainteresirani proizvođač može kontaktirati i drugo ovlašteno kontrolno tijelo (koje nije navedeno uz proizvod) te sa njime ugovoriti certifikaciju proizvoda.

* **Da li je obavezno označiti proizvod znakom za zaštićenu oznaku izvornosti, zaštićenu oznaku zemljopisnog podrijetla ili zajamčeno tradicionalni specijalitet?**

Da. Ako proizvođač stavlja na tržište proizvod čiji naziv je zaštićen i registriran na razini Europske unije, tada je u obvezi uz naziv proizvoda istaknuti i europski znak za zaštićenu oznaku izvornosti, zaštićenu oznaku zemljopisnog podrijetla ili zajamčeno tradicionalni specijalitet. Naravno, pod uvjetom da za taj proizvod posjeduje važeću Potvrdu o sukladnosti proizvoda sa Specifikacijom, izdanu od strane ovlaštenog kontrolnog tijela. Znak mora biti tiskan u propisanoj boji i veličini, kako je predviđeno zakonodavstvom.

* **Kako će potrošač znati da kupuje originalni proizvod, npr. pravi „Dalmatinski pršut“ odnosno onaj sa certifikatom?**

Jamstvo originalnog proizvoda je znak za zaštićenu oznaku izvornosti, zaštićenu oznaku zemljopisnog podrijetla ili zajamčeno tradicionalni specijalitet koji se nalazi na ambalaži neposredno uz naziv proizvoda. Upravo taj znak potrošaču jamči kupnju autentičnog i kontroliranog proizvoda, priznate kvalitete i lokalnog podrijetla.

* **Kada je Republika Hrvatska registrirala prvi prehrambeni proizvod u Europskoj uniji?**

Prvi registrirani naziv proizvoda bio je „Krčki pršut“ koji je registriran 14. travnja 2015. godine. Upravo na taj datum obilježavamo Dan zaštićenih hrvatskih autohtonih proizvoda, a Ministarstvo poljoprivrede i ove godine ga obilježava Sajmom hrvatskih zaštićenih proizvoda. Sajam će se održati u centru Varaždina, 13. travnja, u suorganizaciji sa Varaždinskom županijom kao domaćinom i Istarskom županijom kao partnerom stoga pozivamo sve građane da posjete Sajam i kušaju naše tradicionalne proizvode.